El Ple de l’Ajuntament de Burjassot aprova el Pla Municipal per a la Igualtat i Inclusió del Poble Gitano 2024-2028
2025-07-24

En sessió extraordinària, el Ple de l’Ajuntament de Burjassot ha aprovat, amb els vots a favor de PSPV-PSOE, PP, Compromís i els dos regidors no adscrits, i en contra de la regidora de VOX, el Pla Municipal per a la Igualtat i Inclusió del Poble Gitano 2024-2028.

Aquest Pla busca traslladar a l’àmbit municipal les accions necessàries per a superar les barreres que encara afecten la comunitat gitana a Burjassot, promovent la seua plena inclusió en tots els àmbits de la vida social, aspirant a aconseguir una millora en la qualitat de vida dels seus integrants.

El document s’estructura en 10 àrees d’intervenció prioritàries, amb mesures específiques en matèria d’educació, ocupació, habitatge, salut i dona. El Pla ha sigut elaborat amb un enfocament participatiu, incorporant les propostes de les associacions gitanes locals i de la ciutadania, assegurant-se així, que les polítiques públiques siguen inclusives i responguen a les necessitats reals de la comunitat gitana.

Aquest document estratègic és un reflex de la identitat plural de Burjassot, i amb ell es pretén avançar cap a un municipi més inclusiu i igualitari, promovent una convivència respectuosa i enriquidora entre tots els habitants del municipi.

L’èxit de la inclusió i millora en qualitat de vida de la comunitat gitana a Burjassot dependrà de l’esforç col·lectiu que involucre a les institucions, la societat civil i la pròpia comunitat gitana, tal com han assenyalat fonts municipals.